ང་ཚོ་བྱིས་པ་ཡིན་དུས་ད་ཆ་ནང་བཞིན་མདུན་ཅོག་སྟེང་ན་གཅལ་དུ་བཀྲམ་པའི་རིགས་མི་གཅིག་པའི་ཀ་ར་སིལ་ཏོག་བྱུར་བུར་སྤུངས་པའམ་ལུས་ལ་གང་མཛེས་ཀྱི་གྱོན་གོས་སྣ་ཚོགས་གདམ་གསེས་སྒོས་བརྗེ་སྤོར་བྱེད་པའི་ཆ་རྐྱེན་མི་འཛོམས་ནའང་།ཟས་ཞིམ་པོ་ཡོད་ན་རྒྱ་ལོའི་ཚེས་གཅིག་ལ་ཟོ།གོས་ཡག་པ་ཡོད་ན་དྲུག་པའི་ཀླུ་རོལ་ལ་གོན་ཞེས་པ་ལྟར།ལོ་གསར་མ་སླེབས་གོང་གི་དགོང་མོར་ཕ་མས་ཉིན་ཐོག་ཉིན་བརྩེགས་དང་ལོ་ཐོག་ཟླ་བརྩེགས་ལ་དབྱར་ཆར་ཆུ་དང་དགུན་ཙག་སེར་ལ་མ་འཛེམས་པར་སེན་མགོ་ཁྲག་དང་སེན་རྟིང་རྣག་བྱས་ཏེ་མུག་གསོག་སྡུག་གསོག་གིས་ཉོས་པའི་ལྭ་བ་གསར་པ་དེ་དག་སྔས་མགོར་བཞག་སྟེ།ལོ་གསར་གྱི་མཆོད་ཀ་འཐུང་རྒྱུ་དང་ཕྲ་ཚོམ་ཤོག་སྦག་དགད་རྒྱུར་རྔམ་སྟེ།མིག་ཟུང་བཙུམ་ནས་ཉལ་ནའང་ཡང་དང་བསྐྱར་དུ་གནམ་ལོ་གསར་ཚེས་ཀྱི་དུས་སུ་སྡེ་བའི་ར་ཁར་བརྩེངས་པའི་སྒྲ་སྒམ་ལས་གླུ་པ་རྡོ་རྗེ་ཚེ་བརྟན་དང་གླུ་པ་གུ་རུ།གླུ་མ་ཚ་གཞིས་མ་སོགས་ཀྱི་དམངས་གླུའི་འགྱུར་ཁུགས་སྙན་མོ་མཆེད་པ་དང་ཟུར་གསུམ་དབྱིབས་ཀྱི་རྩེ་མོར་བལ་དཀར་དང་ཤུག་པས་དཀྲིས་ཤིང་དམར་སེར་སྔོ་ལྗང་གི་གློག་སྒྲོན་བཏེགས་པའི་ཏིན་ཤིང་།གཅིག་འཇགས་གཉིས་ལངས་ཀྱི་ཤོག་སྦག་བཀད་སྒྲ།ད་དུང་མཚན་གུང་སྨག་ནག་ནའང་ཆེད་དུ་ལོ་གསར་འཚམས་འདྲིར་འགྲོ་བར་སྟ་གོན་བྱས་པའི་ཆུ་ཁུག་མཆན་ལ་བཙིར་ཏེ་རུ་ཁ་ཁྱིམ་མཚེས་དང་ཤ་ཉེ་སྤུན་མཆེད་ལ་ལོ་གསར་འཚམས་འདྲིར་འགྲོ་བའི་རྣམ་པ་དག་མིག་གི་རྒྱལ་མོར་འཚང་ཁ་ཤིག་ཤིག་ཏུ་བརྡོལ་འོངས།གཉིད་ཐུན་ཙམ་ཞིག་གི་འཕྲོར།རུ་ཁ་ཁྱིམ་མཚེས་ཀྱིས་དངོས་གནས་ཤོག་སྦག་རེ་གཉིས་ཀྱིས་གནམ་ལོ་གསར་པའི་རྟགས་མཚན་སྟོན་ཅིང་།ལྷ་ཤིང་ཤུག་པ་དང་བསང་རྫས་ཀྱི་དྲི་མ་སྟུག་པོ་དྲི་འཛིན་སྣ་ལམ་དུ་ཡུན་གྱིས་རྒྱུ་བར་མ་ཟད།ལ་ལས་དུང་དཀར་འབུད་པ་དང་སྒྲ་སྒམ་ལས་དབྱངས་རྟ་སྙན་མོ་ཕན་ཚུན་འགྲན་པའི་ཚུལ་དུ་གཏོང་བར་མ་ཟད།ཁྱིམ་ཚང་གི་སྒོ་ཁ་དང་སྲང་ལམ་གྱི་གྲུ་ཁ་གང་རུང་དུ་གློག་སྒྲོན་བཀར་བ་རེད།